Odlukom Nastavno-naučnog veća Filozofskog fakulteta u Nišu (broj 391/1-8-3-01, 10. novembar 2020.) imenovana sam za recenzenta rukopisa dr Ane Kocić Stanković pod nazivom *The African American Experience: An Introduction*. Pročitavši rukopis, sa zadovoljstvom podnosim sledeću

RECENZIJU

*The African American Experience: An Introduction* dr Ane Kocić Stanković zamišljen je prevashodno kao udžbenik za studente osnovnih studija anglistike, za predmet Afroameričke studije, mada višestruko ispunjava autorkinu nadu, izraženu u uvodnim napomenama, da će i generalnoj publici biti zanimljiv, te poslužiti kao osnova za buduća istraživanja. Napisan na engleskom jeziku, rukopis sadrži 125 strana koje čitaoca sigurnom rukom vode kroz turbulentnu afroameričku istoriju, politiku, i kulturu (sa posebnim, ali ne isključivim, fokusom na književnost), počev od dolaska prvog broda sa afričkim robovima na američko tle, u Džejmstaun, 1619. godine., pa do pokreta *Black Lives Matter* i masovnih protesta u prvoj polovini 2020. povodom ubistva Afroamerikanca Džordža Flojda.

Obiman istorijski, kulturološki, i književni materijal organizovan je u osam bogatih, zgusnutih poglavlja identične strukture, koja značajno doprinosi koheziji rukopisa. Nakon razmatranja ključnih političkih i kulturnih događaja, fenomena i aktera u (afro)američkoj istoriji (ropstva, građanskog rata, Džim Krou ere, harlemske renesanse, Pokreta za građanska prava, Crnih pantera, izbora prvog Afroamerikanca za predsednika SAD, da navedemo samo neke), u delu pod nazivom *Further Reading*, autorka daje odlomke iz (uglavnom) književnih tekstova praćenih pitanjima. Pitanja su osmišljena tako da ne testiraju samo pročitanost i razumevanje teksta (što je već od ogromnog značaja za rad sa studentima), nego i da zahtevaju promišljanje konteksta, kao i odnosa književnosti i politike, i, posebno, uloge književnosti u pružanju otpora dehumanizaciji.

Naročito je važno naglasiti i to da se prvo poglavlje bavi i „afričkim korenima“, odnosno Afrikom kao „kolevkom čovečanstva“. Pored obilja važnih podataka koje daje, i eksplicitne autorkine namere da ovim koriguje evrocentrične istoriografije, ovakvo prvo poglavlje ima i značajnu simboličku funkciju, jer udžbenik počinje tamo gde bi afroamerička istorija trebalo da se završi: podsećanjem na, i prihvatanjem neupitne ljudskosti populacije afričkog porekla. Ipak, u narednim poglavljima čitamo upravo suprotno. Samo naizgled kratka, a, kako ovaj rukopis otkriva, beskrajno složena, istorija afroameričkog iskustva jeste istorija dehumanizacije tamnoputih ljudskih bića u kontekstima, pre svega, ropstva i bele nadmoći, ali i njihovih savremeni(ji)h verzija, segregacije i kontinuiranog rasizma i diskriminacije, uključujući tu i policijsko nasilje.

S obzirom na to da je reč o udžbeniku, još značajnija je autorkina odluka da, već od drugog poglavlja koje razmatra ropstvo, ulogu robova u kolonijalnoj ekonomiji, i njihove živote na američkom jugu, počne da razmatra i vidove otpora koji su robovi pružali. Od drugog poglavlja, dakle, rukopis dokumentuje ne samo dehumanizaciju Afroamerikanaca u gorenavedenim kontekstima, već i njihov otpor, odnosno re-humanizaciju, kroz borbu za ljudska, građanska, i politička prava; kroz (borbu za) obrazovanje; književnost; muziku; proteste, kao i nacionalističke i separatističke pokrete, koji su detaljno obrađeni naročito u petom, šestom, sedmom i osmom poglavlju.

*The African American Experience: An Introduction* dakle, daje koncizan prikaz četiri veka afroameričkog iskustva, koje se u ovom rukopisu jasno kristališe u neprekinuti napor Afroamerikanaca da najrazličitijim sredstvima i strategijama prevaziđu teško nasleđe ropstva i rasističkog nasilja u „zemlji slobodnih“. Znalačka organizacija obimne istorijske, kulturološke i književne građe; precizno i metodično izlaganje; brižljiv odabir ilustracija i tabela koje doprinose boljem razumevanju obrađivanih tema; razmatranje složenih ideologija i politika lucidnim, jasnim, i prijemčivim stilom već su dovoljno impresivni kvaliteti ovog rukopisa; međutim, to nije sve. *The African American Experience: An Introduction* čitaoca paralelno uvodi i u afroameričku književnost, počev od Herijete Džejkobs pa do nobelovke Toni Morison, dok odabrani odlomci i pitanja svedoče o autorkinom dugogodišnjem naučnom istraživanju književnosti, kao i praktičnom radu u nastavi književnosti, te dragocenom znanju stečenom na taj način – a posebno je pohvalno bavljenje savremenim afroameričkim ženskim pismom u poslednjem poglavlju. Konačno, *The African American Experience: An Introduction* moguće je čitati i kao fascinantnu istoriju ljudskog otpora silama dehumanizacije, koje, nažalost, nisu vezane samo za jedan geografski ili kulturni prostor, niti su usmerene samo na jednu metu. U tom smislu, ovo je rukopis koji prevazilazi već visoke domete i okvire univerzitetskog udžbenika, i postaje nezaobilazno štivo svakoga ko želi ne samo da prouči stravične mehanizme političko-ekonomske i kulturne dominacije, nego i da nađe, ili zadrži, nadu u nesalomivost ljudskog duha.

Zbog ovih upečatljivih kvaliteta, *The* *African American Experience: An Introduction* dr Ane Kocić Stanković biće dragocen izvor znanja studentima anglistike; početna tačka sa bezbroj smernica za dalja istraživanja vezana za afroameričku istoriju, politiku, književnost i kulturu. Ovakva dalja istraživanja bi svakako trebalo da se nađu na master i doktorskim studijama anglistike i filologije, kako autorka i navodi u uvodnim napomenama. Udžbenik će takođe dati značajan doprinos relativno novoj, i još nedovoljno razvijenoj naučnoj oblasti u Srbiji, afroameričkim studijama; dok će za generalnu publiku biti ne samo izvor interesovanja, nego i velikog čitalačkog zadovoljstva.

U svetlu svega gorenavedenog, svesrdno preporučujem rukopis udžbenika *The African American Experience: An Introduction* dr Ane Kocić Stanković za štampu.

U Nišu, 01.12.2020.

Prof. dr Danijela Petković



Filozofski fakultet

Univerzitet u Nišu